กระทรวงแรงงาน เตรียมพนักงานนวดไทยกว่า 50 คน นวดสุขภาพให้สื่อมวลชน ในการประชุมเอเปค 14-19 พฤศจิกายนนี้
นายบุญชอบ สุทธมนัสวงษ์ ปลัดกระทรวงแรงงาน เปิดเผยหลังตรวจเยี่ยมและให้กำลังใจพนักงานนวดไทยและสปาเพื่อสุขภาพ เพื่อเตรียมความพร้อมการจัดกิจกรรมนวดไทยและสปาเพื่อสุขภาพรองรับสื่อมวลชนไทยและต่างประเทศที่มาทำข่าวการประชุมเอเปค ว่า กระทรวงแรงงานมีความพร้อมในการประชุมความร่วมมือทางเศรษฐกิจเอเปคและการประชุมที่เกี่ยวข้องระหว่างวันที่ 14-19 พฤศจิกายนนี้ ที่ศูนย์การประชุมแห่งชาติสิริกิติ์ กระทรวงแรงงาน โดยกรมพัฒนาฝีมือแรงงาน เข้าร่วมจัดกิจกรรมนวดไทยและสปาเพื่อสุขภาพในงานดังกล่าว เพื่อรองรับสื่อมวลชนไทยและต่างประเทศที่มาติดตามทำข่าว รวมทั้งคณะผู้แทนจากเขตเศรษฐกิจเข้าร่วมงานหลายพันคน โดยได้จัดเตรียมพนักงานนวดจำนวน 30- 50 คน โดยเน้นการให้บริการนวดไทยและสปาเพื่อสุขภาพ อาทิ นวดคอบ่าไหล่ นวดตอกเส้น นวดสปาหินร้อน โดยไม่เสียค่าใช้จ่ายใดๆ ให้บริหารตั้งแต่เวลา 10.00 น.- 19.00 น. พร้อมเชื่อมั่นว่าการนำเสนอความเป็นไทย โดยการนวดแผนไทยครั้งนี้้ จะสามารถเผยแพร่ความรู้ให้กับสื่อต่างชาติและเจ้าหน้าที่ร่วมงานดังกล่าวได้รับรู้และนำไปประชาสัมพันธ์ให้ทั่วโลกได้รับความเข้าใจว่า นวดแผนไทยมีประโยชน์ สามารถผ่อนคลายและบำบัดโรคได้ขณะที่พนักงานนวดที่ได้เข้าร่วมบริการนวด แก่เจ้าหน้าที่ในการประชุมความร่วมมือทางเศรษฐกิจเอเปค กล่าวว่า รู้สึกเป็นเกียรติอย่างมาก ที่ได้ให้บริการนวดแผนไทย ในงานประชุมครั้งนี้ ซึ่งเป็นอาชีพที่ทำมานานทำให้ชาวต่างชาติได้รับรู้การนวดแผนไทยมากขึ้นทั้งนี้ที่ผ่านมากรมพัฒนาฝีมือแรงงาน เน้นทักษะการให้บริการที่มีมาตรฐาน โดยเฉพาะการนวด ซึ่งพนักงานนวดที่ได้รับการคัดเลือกมาสาธิตในการประชุมครั้งนี้ ผ่านการฝึกอบรมและผ่านการทดสอบมาตรฐานของกรมพัฒนาฝีมือแรงงาน รวมถึงเป็นกลุ่มคนที่มีบุคลิกภาพดีและมีความรู้ด้านภาษาอังกฤษเพื่อใช้ในการสื่อสารได้